2. bod programu 22. zasadnutia PS 1
01. februára 2024
(TEAMS PS1 - 68)

Návrh nového medzisystémový identifikátor fyzickej osoby v Registri fyzických osôb
(po úpravách na základe diskusie z 21. zasadnutia PS1)

Súčasný stav:

V Registri fyzických osôb (ďalej len „RFO“) je pre každú osobu evidovaný identifikátor fyzickej osoby (ďalej len „IFO“) označovaný aj ako „PČO“ (počítačové číslo osoby), ktorý sa používa aj ako „medzisystémový identifikátor“ v zmysle § 23b ods. 4 v zákone č. 253/1998 Z. z. o hlásení pobytu občanov Slovenskej republiky a registri obyvateľov Slovenskej republiky v znení neskorších predpisov.

Tento identifikátor je primárne interným evidenčným číslom v RFO a nebol primárne určený na jednoznačnú medzisystémovú identifikáciu. Nie je preto ideálne ho používať na účely zápisu identifikátora osoby uvádzaného používateľom do obchodného registra a ani pre odosielanie ako jedinečného identifikátora osoby v zmysle vykonávacieho nariadenia Komisie (EÚ) 2015/1501 o rámci interoperability podľa článku 12 ods. 8 nariadenia Európskeho parlamentu a Rady (EÚ) č. 910/2014 o elektronickej identifikácii a dôveryhodných službách pre elektronické transakcie na vnútornom trhu (ďalej len „vykonávacie nariadenie Komisie (EÚ) č. 2015/1501“).

Vykonávacie nariadenie Komisie (EÚ) č. 2015/1501 vyžaduje pri cezhraničnej elektronickej identifikácii odosielanie jedinečného identifikátora osoby, ktorým je v súčasnosti práve IFO=PČO, keďže iný identifikátor nebol k dispozícii.

V Obchodnom registri SR sú zapisované rôzne identifikátory zahraničných štatutárov, pričom je následne veľmi problematické až nemožné ich stotožniť s osobami evidovanými v RFO a najmä s cezhraničnými používateľmi autentifikovanými elektronickými prostriedkami elektronickej identifikácie, pri ktorej sa používajú rôznorodé identifikátory členských štátov EÚ, často bez akejkoľvek väzby s listinným svetom.

Budúci stav:

Navrhuje sa zaradiť do základného číselníka CL004001 Identifikátor ako „**Medzisystémový identifikátor fyzickej osoby**“.

**Formát identifikátora:** reťazec s dĺžkou 13 znakov v tvare Mnnnnnnnnnnkk, pričom:

-        M je konštantný znak „M“ ,

-        nnnnnnnnnn – základné číslo identifikátora, ktoré tvorí desať náhodne vygenerovaných numerických znakov (pre generované čísla s menším počtom znakov je základné číslo doplnené zľava znakmi nula),

-        kk sú dva kontrolné numerické znaky, ktoré budú vypočítané algoritmom MOD 97-10 podľa ISO 7064:2003 (pozn.: používa sa aj pre čísla IBAN).

Pri ľahšiu rozoznateľnosť a čitateľnosť zobrazenia Medzisystémového identifikátora fyzickej osoby bude možné využiť zobrazenie po skupinách číslic napr. Mnnnn nnnn nnkk.

**Stručný popis algoritmu generovania kontrolných numerických znakov „kk“:**

Základné číslo vynásobte hodnotou 100 a z tohto násobku (nnnnnnnnnn00) vypočítajte modulo 97 a výsledok odpočítajte od čísla 98. Ak je tento výsledok jednociferný, doplňte ho zľava znakom nula na dvojmiestne číslo.

**Stručný popis algoritmu validácie zadaného identifikátora (podľa algoritmu MOD 97-10):**

Zo zadaného reťazca odstráňte biele oddeľovacie znaky (medzery). Overte, že zadaný reťazec identifikátora začína znakom „M“, po ktorom nasleduje 12 numerických znakov. 12 numerických znakov nasledujúcich po znaku „M“ premeňte na číselnú časť identifikátora, pre ktorú vypočítajte modulo 97. Výsledok výpočtu modulo 97 z číselnej časti identifikátora musí byť rovný 1.

**Navrhovaný tvar jednotného referencovateľného identifikátora pre medzisystémový identifikátor je:**

https://data.gov.sk/id/physical-person/[id]

Dôvodom odlišného formátu od formátu PČO je, aby hodnota nového medzisystémového identifikátora nebola zhodná s existujúcim medzisystémovým identifikátorom (PČO=IFO) akejkoľvek existujúcej osoby.

Identifikátor bude náhodne generovaný.

V RFO bude v prvom polroku 2024 pre každú evidovanú osobu všetkých typov vygenerovaný nový medzisystémový identifikátor, ktorý bude možné použiť napríklad aj pre účely vykonávacieho nariadenia Komisie (EÚ) č. 2015/1501, ako aj pre zápis identifikátora štatutára do obchodného registra SR (ďalej len „OR SR“).

Nový medzisystémový identifikátor:

* bude dostupný v nových službách RFO,
* je možné tento identifikátor zasielať v rámci vyhľadávania a dostávať v rámci poskytovania aj v už existujúcich službách (úpravy boli robené spätne kompatibilne, tzn. zmena nemá dopady na existujúce integrácie), v rámci WS sa do requestu dopĺňa nepovinný element a Medzisystémový identifikátor osoby sa bude poskytovať iba v prípade, že nepovinný element na vstupe je uvedený a má hodnotu True,
* bude slúžiť aktuálne najmä pre zápis identifikátora osoby do nového OR SR a pre odosielanie do zahraničia pri cezhraničnej elektronickej identifikácii,
* bude spracúvaný na ÚPVS pre spárovanie osoby štatutára s príslušnou spoločnosťou predpokladane v roku 2024,
* nebude tlačený na žiadne oficiálne doklady osoby, môže sa však použiť na dokumentoch (napríklad podanie alebo výpis z OR SR a podobne),
* predpokladá sa, že bude v nových službách IAM v roku 2024 (predpokladá sa, že nebude mať dopady na integrované subjekty),
* do vzdialenejšej budúcnosti by sa mohol používať aj na ďalšie účely (napríklad ako identifikátor osoby v podpisovom certifikáte).

Nový medzisystémový identifikátor bude v RFO, podobne ako ďalšie identifikátory, evidovaný ako trojica údajov:

* kód krajiny vydavateľa (SR),
* typ identifikátora (hodnota zo základného číselníka),
* samotná hodnota medzisystémového identifikátora.